Na temelju članka 10. Pokrajinske skupštinske odluke o dodjeli proračunskih sredstava za financiranje i sufinanciranje programskih aktivnosti i projekata u području osnovnog i srednjeg obrazovanja i odgoja i učeničkog standarda u Autonomnoj Pokrajini Vojvodini („Službeni list APV“, broj: 14/15 i 10/2017) i članaka 15., 16. i 24. stavka 2. Pokrajinske skupštinske odluke o pokrajinskoj upravi („Službeni list APV, broj: 37/14, 54/14 – dr. odluka, 37/16, 29/17, 24/19, 66/20 i 38/21) pokrajinski tajnik za obrazovanje, propise, upravu i nacionalne manjine – nacionalne zajednice, d o n o s i

**PRAVILNIK**

**O DODJELI PRORAČUNSKIH SREDSTAVA POKRAJINSKOG TAJNIŠTVA ZA OBRAZOVANJE, PROPISE, UPRAVU I NACIONALNE MANJINE – NACIONALNE ZAJEDNICE ZA FINANCIRANJE I SUFINANCIRANJE PROGRAMSKIH AKTIVNOSTI I PROJEKATA ZA PODIZANJE KVALITETE UČENIČKOG STANDARDA U AUTONOMNOJ POKRAJINI VOJVODINI**

**Članak 1.**

Ovim Pravilnikom se uređuju način, uvjeti, prioriteti i kriteriji za dodjelu proračunskih sredstava (u daljnjem tekstu: sredstva) za financiranje i sufinanciranje programskih aktivnosti i projekata za podizanje kvalitete učeničkog standarda u Autonomnoj Pokrajini Vojvodini (u daljnjem tekstu: AP Vojvodina), u skladu s aproprijacijama odobrenima Odlukom o proračunu Autonomne Pokrajine Vojvodine u okviru Pokrajinskog tajništva za obrazovanje, propise, upravu i nacionalne manjine – nacionalne zajednice (u daljnjem tekstu: Tajništvo).

**Članak 2.**

 Pravo na dodjelu sredstava imaju ustanove učeničkog standarda – domovi učenika srednjih škola, škole s domom učenika, specijalne škole s domom učenika, učenički centri, učenička odmarališta i učenički kulturni centri na teritoriju AP Vojvodine čiji je osnivač Republika Srbija odnosno AP Vojvodina (u daljnjem tekstu: korisnici).

**Članak 3.**

 Programske aktivnosti i projekti za podizanje kvalitete učeničkog standarda iz članka 1. ovog pravilnika financiraju se, odnosno sufinanciraju, putem natječaja (u daljnjem tekstu: natječaj), koji se raspisuje najmanje jednom godišnje, sukladno financijskom planu Tajništva.

 Natječaj sadrži podatke o nazivu akta na temelju kojeg se raspisuje natječaj, visini ukupnih sredstava predviđenih za dodjelu po natječaju, o tome tko se može prijaviti na natječaj i za koje namjene, kriterije na kojima će se temeljiti ocjena prijava na natječaj, odnosno visina i namjena sredstava koja se raspodjeljuju, način i rok za podnošenje prijava na natječaj, kao i druge podatke koji su značajni za provedbu natječaja.

**Članak 4.**

 Natječaj se objavljuje na službenoj mrežnoj stranici Tajništva, „Službenom listu Autonomne Pokrajine Vojvodine“ i u jednom od javnih glasila koje pokriva cijeli teritorij AP Vojvodine.

 Natječaj se može objaviti i na jezicima nacionalnih manjina – nacionalnih zajednica koji su u službenoj uporabi u radu tijela AP Vojvodine.

**Članak 5.**

Prijava na natječaj podnosi se na jedinstvenom obrascu koji se objavljuje na mrežnoj stranici Pokrajinskog tajništva, u roku koji po pravilu ne može biti kraći od 15 dana od dana objave natječaja.

**Članak 6.**

 Uz prijavu na natječaj, potrebno je dostaviti presliku potvrde o poreznom identifikacijskom broju.

 Tajništvo zadržava pravo od podnositelja prijave, prema potrebi, zatražiti dodatnu dokumentaciju i informacije.

 Nepotpune i nepravodobne prijave neće biti razmatrane.

**Članak 7.**

 Pokrajinski tajnik nadležan za poslove obrazovanja (u daljnjem tekstu: pokrajinski tajnik) formira Povjerenstvo za provedbu natječaja za dodjelu sredstava za programske aktivnosti i projekte u cilju podizanja kvalitete učeničkog standarda (u daljnjem tekstu: Povjerenstvo).

Članovi Povjerenstva dužni su potpisati izjavu da nemaju privatni interes u vezi s radom i odlučivanjem Povjerenstva, odnosno provedbom natječaja (izjava o nepostojanju sukoba interesa).

Sukob interesa postoji ako su član Povjerenstva ili članovi njegove obitelji (bračni ili izvanbračni drug, dijete ili roditelj) zaposlenici ili članovi tijela korisnika koji sudjeluje na natječaju ili bilo kojeg drugog pravnog subjekta povezanog na bilo koji način s tim korisnikom, ili u odnosu na te korisnike ima bilo koji materijalni ili nematerijalni interes, suprotan javnom interesu i to u slučajevima obiteljske povezanosti, ekonomskih interesa ili drugog zajedničkog interesa.

Član Povjerenstva potpisuje izjavu prije poduzimanja prve radnje u vezi s natječajem.

U slučaju spoznaje da se nalazi u sukobu interesa, član Povjerenstva je dužan o tome odmah obavijestiti ostale članove Povjerenstva i izuzeti se iz daljnjeg rada Povjerenstva. O rješavanju sukoba interesa Tajništvo odlučuje u svakom slučaju posebno, a kada utvrdi sukob interesa, imenovat će u Povjerenstvo novog člana kao zamjenu.

 Povjerenstvo razmatra podnesene prijave na natječaj.

 Povjerenstvo utvrđuje ispunjenost propisanih uvjeta na natječaju.

 Nakon razmatranja podnesenih prijava na natječaj, Povjerenstvo sastavlja obrazloženi prijedlog za dodjelu sredstava i dostavlja ga pokrajinskom tajniku.

**Članak 8.**

 Pokrajinski tajnik razmatra prijedlog Povjerenstva i odlučuje o dodjeli sredstava korisnicima rješenjem.

 Rješenje iz stavka 1. ovog članka je konačno.

 Rješenje iz stavka 1. ovog članka s tabličnim pregledom koji sadržava podatke o dodjeli sredstava, objavljuje se na internetskoj prezentaciji Tajništva.

 Tajništvo će o rezultatima natječaja, kada procijeni da je to neophodno, i pismeno obavijestiti podnositelje prijava.

**Članak 9.**

 Prilikom razmatranja prijava na natječaj, Povjerenstvo će dati prednost sljedećim programskim aktivnostima i projektima za podizanje kvalitete učeničkog standarda:

* organiziranju susreta domova učenika u AP Vojvodini;
* programima i projektima iz područja obrazovanja i odgoja, kulture, umjetnosti, sporta;
* realizaciji raznih manifestacija;
* uvođenju i održavanju HACCP i ISO standarda u ustanovama učeničkog standarda i
* ostvarivanju drugih programskih aktivnosti i projekata u funkciji podizanja razine učeničkog standarda.

**Članak 10.**

Prilikom određivanja visine sredstava za dodjelu, primjenjuju se kriteriji:

* značaj programskih aktivnosti odnosno projekata za razvoj učeničkog standarda u AP Vojvodini;
* broj sudionika u programskim aktivnostima i projektima;
* stupanj razvijenosti jedinice lokalne samouprave na čijoj teritoriji se nalazi ustanova učeničkog standarda;
* postojanje drugih izvora financiranja programskih aktivnosti odnosno projekata;
* uspješna realizacija dodijeljenih sredstava iz proračuna AP Vojvodine prijašnjih godina s dostavljenim izvješćem i dokazima o namjenskom i zakonitom korištenju proračunskih sredstava;
* da se programska aktivnost i projekt može pretežito realizirati u tekućoj proračunskoj godini.

**Članak 11.**

 Obvezu dodjele sredstava Tajništvo preuzima na temelju ugovora, u smislu zakona kojim se uređuje proračunski sustav.

**Članak 12.**

U cilju praćenja realizacije programa ili projekta, Tajništvo može realizirati nadzorne posjete.

Za programe ili projekte čije trajanje je dulje od šest mjeseci i čija je vrijednost odobrenih sredstava veća od 500.000,00 dinara, kao i programe ili projekte koji traju dulje od godinu dana, Tajništvo realizira najmanje jedan nadzorni posjet tijekom trajanja programa ili projekta, odnosno najmanje jednom godišnje.

Tajništvo sastavlja izvješće o nadzornom posjetu u roku od 10 dana od dana provedenog posjeta.

**Članak 13.**

 Korisnik je dužan dodijeljena sredstva koristiti namjenski i zakonito, a neutrošena sredstva vratiti u proračun AP Vojvodine.

 Korisnik je u obvezi podnijeti izvješće o korištenju sredstava, najkasnije u roku od 15 (petnaest) dana od utvrđenog roka za realizaciju namjene, za koju su sredstva dodijeljena, s pripadajućom dokumentacijom koju su ovjerile odgovorne osobe.

 Korisnik je u obvezi dobivena sredstva vratiti u proračun AP Vojvodine, ukoliko se utvrdi da se sredstva ne koriste za realizaciju namjene za koju su dodijeljena.

 Ukoliko korisnik ne dostavi izvješće iz stavka 2. ovog članka, gubi pravo konkurirati za raspodjelu sredstava s novim programima odnosno projektima.

 U slučaju sumnje da dodijeljena sredstva u pojedinim slučajevima nisu namjenski korištena, Tajništvo će pokrenuti postupak pred nadležnom proračunskom inspekcijom, radi kontrole namjenskog i zakonitog korištenja sredstava.

**Članak 14.**

 Ovaj Pravilnik stupa na snagu danom objave u „Službenom listu Autonomne Pokrajine Vojvodine“, a bit će postavljen i na službenoj mrežnoj stranici Pokrajinskog tajništva za obrazovanje, propise, upravu i nacionalne manjine – nacionalne zajednice.

 Danom stupanja na snagu ovog Pravilnika prestaje vrijediti Pravilnik o dodjeli proračunskih sredstava Pokrajinskog tajništva za obrazovanje, propise, upravu i nacionalne manjine – nacionalne zajednice za financiranje i sufinanciranje programskih aktivnosti i projekata za podizanje kvalitete učeničkog standarda u Autonomnoj Pokrajini Vojvodini („Sl. list APV, broj: 6/2017).

POKRAJINSKO TAJNIŠTVO ZA OBRAZOVANJE, PROPISE, UPRAVU I NACIONALNE MANJINE – NACIONALNE ZAJEDNICE

Klasa: 128-451-113/2023-01

Novi Sad, 13. veljače 2023. godine

Pokrajinski tajnik

Zsolt Szakállas